P. Hrušovský, predseda NR SR: (2005-09-21):
M. Maxon, poslanec: Pán minister, jedna poznámka na úvod. No ak by som sa už aj ja obrátil na orgány činné v trestnom konaní, tak už sa táto celá republika súdi. Lebo počas politickej krízy toľko trestných oznámení padlo, že toľko ani nemáme ústavných činiteľov. Okrem toho, pán minister, myslím si, že treba lepšie počúvať, ja som nehovoril o trestnoprávnej zodpovednosti, ja som hovoril o vašej morálnej zodpovednosti. A pre mňa do istej miery morálna zodpovednosť má vyššie kritérium a vyšší princíp ako trestnoprávna zodpovednosť. Lebo morálna zodpovednosť je to všeobecné, čím by sme mali disponovať. A trestnoprávna zodpovednosť nastupuje až vtedy, keď sme v spoločnosti nekonali tak, ako nám právny poriadok, nakoniec aj Slovenskej republiky, ukladá. Súhlasím s tým, čo ste povedali, že len niektoré vodné nádrže, ktoré budú v zozname, tak pôjdu do dražby. Tak ak ste mali taký poctivý úmysel, ako tu teraz prezentujete, a ja som taký darebák, že som si dovolil vás kritizovať, tak prečo ste nedali ten zoznam tých vodných nádrží, ktoré mienite, aby do tej dražby išli? Veď je to absolútne nekorektné, že potom tento zákon si doplníte svojím interným predpisom, kde tie vodné nádrže označíte tak, ako považujete vy za potrebné, a možno bez akejkoľvek diskusie a asi so Slovenským rybárskym zväzom v rámci diskusie už vôbec nie. Mám trochu taký pocit, že občas máme ambíciu, alebo teda predkladatelia zákonov majú ambíciu byť iluzionistami. No, pán minister, hádam si nemyslíte, že Slovenská republika vzhľadom na tradíciu v chove rýb bude v tejto oblasti niekedy sebestačná?! To hádam nehovoríte ani zo „srandy“! V zásade na Slovensku existujú tri rybničné hospodárstva: jedno je Stupava, tam, myslím, tá situácia nie je veľmi optimistická; druhé rybničné hospodárstvo je okolo Moldavy a tretie rybničné hospodárstvo pán minister životného prostredia v Inačovciach veľmi dôverne pozná, a dokonca aj pozná, aké obrovské škody v rámci ochrany životného prostredia sa na hospodárení s rybami tam dejú. S najväčšou pravdepodobnosťou sa pán minister životného prostredia dočká súdu, lebo nebude tam možná dohoda. A vy tu hovoríte, ako chcete veľmi podporovať chov rýb, na druhej strane tam intenzívni chovatelia rýb robia všetko pre to, aby prežili. Dokonca mali ambíciu aj všetko spraviť pre to, aby ochránili životné prostredie. Ten susediaci rybník alebo tú vodnú nádrž však dostali zástupcovia tretieho sektora prostredníctvom ministerstva životného prostredia a dnes je tam mesačná krajina. Namiesto toho, aby sa to územie chránilo, tak dnes je mesačnou krajinou a pácha to obrovské škody na produkcií rýb. Pán minister, nepochybne teda diskutujete v Európskej komisii o podpore chovu rýb a rybničného hospodárstva. Pre mňa bola veľmi úsmevná posledná alebo tri týždne stará informácia Európskej komisie, že slovenské rybacie konzervy ohrozujú európsky trh v tejto komodite. Tu vás musím pochváliť, čo občas rád spravím, že sa zbilancovali tie zásoby, ktoré sú, a som presvedčený, že vaším úsilím sa podarí preukázať, že je to nezmysel a že buď toto bola štatistická chyba, alebo nevedia narábať v Európskej komisii s nulami. Takže, dámy a páni, neviem, či vás presvedčilo záverečné vystúpenie ministra pôdohospodárstva. Váš dobrý úmysel by ma presvedčil vtedy, keby ste boli spravili to, čo som odporúčal, stiahli tento vládny návrh zákona o akvakultúre z ďalšieho rokovania v pléne Národnej rady. Ďakujem.